《焚香联句》
明代·程敏政

斋夜对炉咏，兹谋出于佥。旃檀爇幽眇，棐几增芳严。

瑰材藉珍重，烈势防太炎。远闻觉逾胜，默叩如有占。

片云陡惊散，一星歘疑𤏖。口浥曹溪流，耳割昆崙尖。

氤氲烛映屏，缥缈风回幨。坳深隐金粟，火褪委红盐。

芸怜书蠹辟，麝恐庭花嫌。当窗喷宝鸭，隔研萦铜蟾。

畹兰格调绝，阁梅风味添。情通一瓣夐，剂许百和兼。

循床袭青绫，拂卷凝湘缣。输情已绳直，逊意仍蛟潜。

咀华厌鸡舌，采沬婴龙髯。笼烟袖双握，拨地匕屡拈。

气合惬俱化，心耽惧非廉。继美荐奇印，留芳下重帘。

甲暖螺蜕腥，班销鹧归燖。宁为羃广展，不作吹轻纤。

春原得孤嗔，晓殿思遥瞻。透隙忽已駚，入虚澹相淹。

升腾各登鼎，琐碎或在奁。妙遣荤秽屏，馨达神明忺。

终陪画省直，不受歌尘黏。薄温变寒室，长力穷宵签。

静喜日照席，深宜私覆檐。非同火山炽，何忧木天黔。

吟鼻讵堪拥，德芬方共厌。燕寂未经宿，呼童惜馀甜。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。